《少虚用前韵见贻仍答二首》
宋代·郭印

别君岁月多，万事皆非昔。
天昏惨暮云，愁绪繁堪织。
岂期成东邻，日造芝兰室。
吟哦戒骚奴，挥洒惊墨客。
犹嫌小伎耳，宴坐学欺魄。
人间倏流电，悟此真良策。
堂堂少林老，我岂得其骨。
君来叩两端，一笑非言默。
超然反其真，游子归故宅。
玄机傥未领，对面千山隔。
象罔亦何心，珠还赤水北。
圣贤勿云远，謦咳常在侧。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。